इंटरनेशनल डेस्क। यूरोप में शरणार्थी संकट से लेकर फ्रांस की राजधानी पेरिस में हुए आतंकी हमले तक ये साल ऐसी कई घटनाओं का गवाह बना। कई देशों ने भयानक हादसों का दौर देखा, तो कुछ देश हिंसा और संघर्ष से जूझते दिखे।
आईएसआईएस के हमले और आतंक
साल की शुरुआत फ्रांस की राजधानी पेरिस में आतंकी घटना के साथ हुई। साल खत्म होते-होते पेरिस ने एक और आतंकी हमला देखा, जिसने 130 से ज्यादा लोगों की जान ले ली। आईएसआईएस ने इन हमलों की जिम्मेदारी ली। इराक और सीरिया समेत दुनियाभर के और भी हिस्सों में आईएसआईएस का आतंक देखने को मिला। हालांकि, इन पर अमेरिका के नेतृत्व में गठबंधन सेना के हमले जारी रहे और इन हमलों में इस साल फ्रांस, रूस और ब्रिटेन भी शामिल हो गए।
इन जगहों पर बढ़ा संघर्ष
यमन में काफी समय से चल रहा संघर्ष बढ़ गया। हाउती विद्रोहियों ने सरकार के खिलाफ मोर्चा खोला और देश में गृहयुद्ध छिड़ गया। वहीं, फलस्तीनियों और इजरायलियों के बीच संघर्ष इस साल भी जारी रहा। येरुशलम और वेस्ट बैंक समेत कई जगहों पर लगातार हिंसक घटनाएं हुईं। इधर, कर्ज में डूबा ग्रीस वित्तीय संकट से जूझता नजर आया। तुर्की के तट पर मिले सीरियाई शरणार्थी बच्चे अयलान के शव ने पूरी दुनिया का ध्यान शरणार्थी संकट की ओर खींचा। इसके बाद हंगरी, ग्रीस, तुर्की समेत दुनिया के अलग-अलग हिस्सों से शरणार्थियों के पलायन की दर्दनाक तस्वीरें सामने आने लगीं। इससे अंतरराष्ट्रीय स्तर पर शरणार्थी संकट को लेकर डिबेट शुरू हो गई।
ऐतिहासिक चुनाव और फैसले
म्यांमार में 25 साल बाद ऐतिहासिक संसदीय चुनाव हुआ, जिसमें विपक्ष की नेता आंग सान सू की की पार्टी ने जीत हासिल की। वहीं, ब्रिटेन के आम चुनाव में एक फिर कंजरवेटिव पार्टी की सरकार बनी। जबकि कनाडा में हुए फेडरल चुनाव में कंजरवेटिव पार्टी को सत्ता से बेदखल कर लिबरल ने 10 साल बाद वापसी की। अमेरिका में सुप्रीम कोर्ट ने ऐतिहासिक फैसला सुनाते हुए समलैंगिक शादी को कानूनी मान्यता दे दी।
कुदरत का कहर
कई देशों ने कुदरती आफतों का भी सामना किया। इनमें नेपाल का भूकंप इस साल की सबसे बड़ी प्राकृतिक आपदा रही, जिसने एक ही झटके में करीब 9 हजार लोगों की जान ले ली। चीन में चान-होम तूफान के चलते 19 लाख लोग प्रभावित हुए और करीब 6000 करोड़ का नुकसान उठाना पड़ा। वहीं, अफगानिस्तान में बर्फीले तूफान ने तबाही मचाई और 250 से ज्यादा लोगों की जान ले ली। पेरू में भूस्खलन और चिली में बाढ़ ने लोगों का जीना मुश्किल कर दिया। जॉर्जिया के तिबलिस में आई भयानक बाढ़ के कारण जू के जानवर सड़कों पर आ गए।
भयानक हादसे का साल
दुनिया ने इस साल कई भयानक हादसे भी देखे। मक्का ने हज से पहले और हज के दौरान भयानक हादसे का सामना किया। हज से पहले यहां की ग्रैंड मस्जिद में क्रेन हादसा हुआ, जिसने 100 से ज्यादा लोगों की जान ले ली। वहीं, हज के दौरान मची भगदड़ में 750 से ज्यादा लोगों ने अपनी जान गंवाई। वहीं, चीन के तियानजिन के इंडस्ट्रियल एरिया में हुए ब्लास्ट ने 100 से ज्यादा लोगों की जान ले ली। इसके अलावा कई विमान हादसे भी हुए।
(dainikbhaskar.com आपको यहां साल 2015 की कुछ खास फोटोज अलग-अलग पार्ट में दिखा रहे हैं। ये पार्ट- 2 की फोटोज हैं।)
आगे की स्लाइड्स में देखें, इस साल हुई घटनाओं की यादें ताजा करती कुछ फोटोज...
hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva bho_Deva hin_Deva hin_Deva hin_Deva